**Lindi Lasteaia-Algkooli Päikeserühma lastevanemate koosoleku protokoll**

Toimumisaeg: 05.09.2017.a., kell 17.00 – 18.15

Toimumiskoht: Lindi Lasteaed – Algkool, Päikeserühm

Koosoleku juhatajad: Ulla Orgusaar, Mai Leht, Kristel Närep

Koosolekul osalesid: nimekiri lisatud protokollile

Koosoleku protokollija: Kristel Närep

**Päevakord:**

1. Töökorraldus 2017/2018 õppeaastal
2. Eesseisvad üritused

**Kuulati/otsustati:**

1. **Töökorraldus 2017/2018 õppeaastal**

Ulla:

Päikeserühma nimekirjas võib 2017/2018 õa. olla kuni 20 last. Hetkel on nimekirjas 17 last, oktoobrist lisandub veel üks laps.

Lastevanemate esindaja valimine hoolekogus. Eelmisel õa. esindas lapsevanemaid Riine Alas, kes on nõus jätkama ka sellel õppeaastal. Kas vanemad on Riine jätkamisega nõus? Kuna koosolekul viibib alla poolte lastevanematest, siis toimub lastevanemate esindaja valimine e-kirja teel. Rühmaõpetajad saadavad lastevanematele vastavasisulise meili. Rühma koridori stendil saab olema hoolekogu nurk, kust lapsevanemal on võimalik leida hoolekoguliikmete kontaktid.

Lasteaia arve maksmisel palume kinni pidada tähtajast ning arve maksta sendi täpsusega. Lasteaiatasu õppeaasta algul ei tõuse, tasu tõuseb jaanuaris 2018.a., seoses riiklikult kehtestatud alampalga tõusuga. Kui lasteaiaarve ei tasuta lapsevanema arveldusarvelt, siis palun kindlasti märkida selgitusse lapse nimi ning lasteaia nimetus.

2017 õa. septembrist on Audru Vallavalitsuse määrusega kehtestatud kõigil lasteaia töötajatel ühtne nimetus – õpetaja, ning palka makstakse lasteaiaõpetajatele ühtsetel alustel va. vanempedagoog, kelle töötasu on kõrgem.

Sügisel tuleb pereõde 3-6 aastaste laste tervist kontrollima. Täpne kuupäev on täpsustamisel.

Ka sellel sügisel korraldame õunamahla talgud. Ootame lastevanematelt õunu ning abikäsi mahla tegemisel. Täpne kuupäev on täpsustamisel, kuid eeldatavalt toimuvad mahlatalgud septembri lõpus või oktoobri alguses.

Mai, Kristel:

Hommikuti palume kindlasti lapsevanemal laps rühma saata ja õpetajale üle anda. Õpetaja ei saa lapse turvalisust tagada, kui laps on jäetud koridori. Samuti palume ka õhtul lapsevanemal õpetajale märku anda, kui lapsega lasteaiast lahkutakse.

Koridori kapi peale palume igale lapsele tuua riiete hoiukasti, kuhu lapsevanem saab jätta lapse tagavarariided. Hea on, kui kast on kerge/pehmest materjalist (õnnetuste ärahoidmiseks) – lapsed püüavad tihti ise oma kasti kapi pealt kätte saada.

Võimlemistegevuseks on vajalikud lühikesed püksid ja lühikeste varrukatega pluus.

Riided olgu lapsele parajad. Kitsaste riiete puhul on lastel endil raske riietuda ja ka õpetajal last abistada. Sama kehtib sokkide kohta. Sokkide sees olevate niitide tõttu ei saa lapsed tihti ise sokke jalga - võimalusel valida lapsele riietusesemed, mis on võimalikult mugavad, et laps saaks harjutada ise riietumist. Sõrmkindad võivad olla juhul, kui laps on võimeline need ise kätte panema või nende kättepanemisele kaasa aitama. Kindlasti peavad olema jopede, kombinesoonide, saabaste, lukud terved. Hoiukastis olgu piisav hulk tagavara riideid, ka aluspesu. Riietele ja jalanõudele kirjutage sisse laste nimed, siis on kaotsimineku korral neid lihtsam leida. Arvestada tuleb, et õueriided saavad tihti mustaks, kuna lapsed mängivad õues aktiivselt. Laste toariided olgu puhtad ja terved, toajalanõud peavad olema heleda tallaga (mis ei jäta põrandale triipe).

Hommikuti palume kohal olla kell 8.20, siis on lapsel kergem gruppi sulanduda. Kell 8.30 alustame hommikuringiga ja sellel ajal saabuval lapsel on raskem vanemast lahkuda. Samuti on häiritud hommikuringis olevate laste tähelepanu ning õpetaja tegevus. Õhtuti palume lapsele järele tulla hiljemalt kell 18.20, siis jääb õpetajale aega rühmaruum korrastada/põrandad pühkida. Lapsevanem peab arvestama lapse riietamisele kuluva ajaga, kuna lasteaed suletakse kell 18.30.

Haigel lapsel on kõige parem olla kodus. Väikese nohu ja köhaga võib lasteaias käia, kuid arvestama peab lapse ninapühkimise oskusega – kui laps ise nina ei pühi, siis jõuab tatt lapse näole, kätele ja sealt edasi rühmaruumis olevatele esemetele. Sellisel juhul peab laps jääma kodusele ravile. Õpetajad on küll ninapühkimises meistrid, kuid alati ei märka ka nemad lapse nohust nina. Samuti on köhaga - kui laps tunneb ennast halvasti või kui köha segab kaaslaste und, siis on õige aeg jätta laps koju. Palavikus last lasteaeda vastu ei võeta, samuti kõhutõvega.

Kui laps jääb haigeks või puudub muul põhjusel lasteaiast, siis palume sellest telefoni või e- maili teel teada anda. Kui teavitus jõuab lasteaeda hiljemalt kell 8.00, puudumise päeva hommikul, siis toiduraha selle ega järgnevate puudutud päevade eest ei arvestata.

Lasteaiaõpetajad teavitavad lapsevanemaid suurematest haiguspuhangutest rühmas e- maili teel (nt. erinevad nakkushaigused nagu kõhuviirus, tuulerõuged, peatäid jms).

Nagu eelmistel aastatel nii ka tänavu ootame igalt perelt kaks karpi salvrätte. Kui salvrätid saavad otsa enne õppeaasta lõppu, siis teavitame sellest lapsevanemaid.

Päikeserühma jalgrattapäevad on esmaspäev ja teisipäev. Kiiver peab olema paras ja kiivririhmad parajaks reguleeritud. Lastevanemate ja lapse nõusolekul lubab õpetaja isikliku jalgrattaga sõita ka teistel rühma lastel.

Õues mänguväljakul kehtib reegel – laps kasutab atraktsiooni, kuhu ta saab ise ronida st et laps suudab oma keha piisavalt kontrollida ning tal on olemas vajalik koordinatsioon.

Kuna rühmas on sellel õppeaastal palju alla kolmeaastaseid lapsi, siis väljasõidud, matkad jms saavad toimuda ainult koos lastevanematega. Samuti ei osale Päikeserühma lapsed huviringides nagu jalgpall, judo, lauluring, va juhul kui ringijuhendaja on nõus lapse ringi võtma.

Lastevanematelt, kell lapsed kannavad mähkmeid, ootame pepu pühkimiseks ka niiskeid salvrätikuid.

Võimaluse korral palume lapsele nädala jooksul teha lisapuhkepäev(i). Lasteaiapäevad on pikad, mürarikkad ja emotsiooniderohked ja seetõttu lapsele väga väsitavad. Lisapuhkepäev aitab Teie lapsel püsida rõõmsa ja tervena!

Potitreeningusse suhtume mõistvalt ning rahulikult st vägisi last potile ei pane. Sama kehtib lutist võõrutamisel. Samuti ei sunni me last sööma, ükski laps magustoidust ilma ei jää, olenemata sellest, kas soolast toitu on söödud või mitte.

Lasteaeda hakkavad külastama erinevad lasteteatrid. Soovime, et päris pisikeste lastega, kes ei suuda pikalt paigal püsida, tuleksid vanemad kaasa etendust vaatama.

Palume kõikidelt lastevanematelt mõistvat suhtumist – rühmas käib 4 alla kahe aastast ja 5 alla kolme aastast last, kes veel ei räägi ega oska seetõttu eakaaslastega suhelda, seda kõike nad alles õpivad. Kuna sotsiaalsed oskused on Päikeserühma lastel veel üsna kesised, siis tuleb meie rühmas ette löömist ja hammustamist. Tegeleme igapäevaselt, see ongi meie peamine eesmärk, lastele sotsiaalsete oskuste õpetamise, harjutamise ja kinnistamisega.

Õppetegevustega alustame 18. septembrist. Õppekava ja nädalateemadega saab tutvuda internetis aadressil lindikool.ee

Sünnipäevi tähistame ühise lauluga. Sünnipäevalauale võib lapsevanem tuua veidi näksimist - parim valik on pehmed kompvekid.

Mänguasjapäev on reedeti, siis võib laps kodust kaasa võtta mänguasja.

1. **Eesseisvad üritused**

Mai, Kristel:

13. septembril, kell 15.00 etendab Lindi kooli saalis lasteteater Lepatriinu etendust „Eile, täna, homme“. Etenduse pilet maksab 2.50. Ootame, et noorimate lastega, kes sellest õppeaastast tulid lasteaeda, tuleb kaasa ka lapsevanem.

22. septembril, kell 10.00 sõidame Lindi rappa (linnuvaatlustorni juurde) lasteaia tervisepäeva tähistama. Üritus kestab umbkaudu kella 11.30ni. Päikeserühma lapsed võtavad tervisepäevast osa koos lapsevanemaga. Tervisepäevale ootame ka vanaemasid, vanaisasid, õdesid-vendi.

5. oktoobril on õpetajate päev. Selleks, et kogu maja õpetajad saaksid seda päeva veidikene tähistada, siis palume lastevanemate abi lastega rühmas/õues tegelemisel. Lapsevanemate abi ootame kell 9.30-11.30. Palume oma valmisolekust rühmaõpetajale teada anda.

Lasteaias ja koolis toimuvate ürituste kohta leiab infot aadressilt [lindikool.ee → plaanime](http://lindikool.ee/calendar/)

Lõpetuseks täname kõiki lapsevanemaid meeldiva koostöö ja mõistva suhtumise eest!

Protokollija

Kristel Närep